สมุทรสาครยันแรงงานติดโควิด 900 คน ตัวเลขรวมหลายรง. ฟาก “พัทยาฟู้ด” แจงมาตรการป้องกันเข้ม
สมุทรสาครยันแรงงานติดโควิด 900 คน ตัวเลขรวมหลายรง. ฟาก “พัทยาฟู้ด” แจงมาตรการป้องกันเข้ม ด้าน "ไทยยูเนี่ยน" โต้ พบแค่ 69 คน
สมุทรสาครยันแรงงานติดโควิด 900 คน ตัวเลขรวมหลายรง. ฟาก “พัทยาฟู้ด” แจงมาตรการป้องกันเข้ม ด้าน "ไทยยูเนี่ยน" โต้ พบแค่ 69 คน
6 ม.ค. 2564

ผู้สื่อข่าวรายงานว่า จากกรณีที่มีกระแสข่าวว่า มีแรงงานข้ามชาติที่ทำงานในโรงงานผลิตปลากระป๋องแห่งหนึ่งในพื้นที่ ต.ท่าทราย อ.เมืองฯ จ.สมุทรสาคร จังหวัดสมุทรสาคร ตรวจพบเชื้อโควิด-19 กว่า 900 ราย แต่ทางศูนย์บริหารสถานการณ์โควิด-19 (ศบค.) ยังไม่ได้รายงานข้อมูลนี้นั้น
ล่าสุดมีรายงานจากสาธารณสุขจังหวัดสมุทรสาคร ว่าตัวเลขผู้ติดเชื้อดังกล่าวเป็นตัวเลขที่เกิดขึ้นตั้งแต่เมื่อ 2 วันก่อน โดยทางสำนักงานสาธารณสุขจังหวัดสมุทรสาครได้รายงานให้กระทรวงสาธารณสุข (สธ.) และผู้บังคับบัญชาทุกระดับได้รับทราบแล้ว ซึ่งทางศูนย์บริหารสถานการณ์โควิด-19 (ศบค.) ก็มีการรายงานผลให้ประชาชนได้รับทราบแล้วเช่นกัน คือ ยอดที่พบผู้ติดเชื้อรายใหม่ในจังหวัดสมุทรสาคร ทั้งที่ค้นหาเชิงรุก และพบในโรงพยาบาล 541 ราย กับ 470 ราย
โดยในกลุ่มแรงงานที่ตรวจพบเชื้อกว่า 900 ราย เป็นการตรวจพบเชื้อในกลุ่มผู้ใช้แรงงานที่ทำงานอยู่กับสถานประกอบการในเครือของบริษัทแห่งหนึ่ง พื้นที่ อ.เมืองสมุทรสาคร แต่ไม่ใช่เป็นการตรวจพบที่จุดใดจุดหนึ่ง แต่ตรวจพบในจุดต่างๆ เพียงแต่เป็นโรงงานในเครือของบริษัทเดียวกัน เมื่อนำตัวเลขมารวมกันจึงทำให้มียอดผู้ติดเชื้อจำนวนมาก และเมื่อตรวจพบเชื้อแล้วก็ได้นำเข้าสู่ระบบควอรันทีน (กักตัว) ตามกระบวนการของสาธารณสุข
ขณะที่ บริษัท พัทยาฟู้ด (ประเทศไทย) จำกัด ซึ่งเป็นผู้ผลิตและจัดจำหน่ายอาหารทะเลและอาหารกระป๋องตรานอติลุส และ นอติลุส ไลท์ ได้ออกมาชี้แจงถึงประเด็นข่าวในโลกออนไลน์ โดยยืนยันว่ามีพนักงานติดเชื้อโควิดจำนวนหนึ่ง ซึ่งบริษัท ได้ดำเนินการสอบสวนและกักตัวผู้ที่มีความเสี่ยงในการสัมผัสผู้ติดเชื้อโดยทันที รวมทั้งได้ดำเนินการตามมาตรการและแนวทางในการป้องกันการแพร่ระบาดอย่างเร่งด่วนเข้มข้นสูงสุด ดังนี้
1.ส่งพนักงานที่มีความเสี่ยงทุกคนในการสัมผัสผู้ติดเชื้อเข้ารับการตรวจหาเชื้อ COVD-19 ทันที และ ให้พนักงานกักตัวเพื่อดูอาการเป็นเวลา 14 วัน หากพบการยืนยันว่าพนักงานติดเชื้อจะดำเนินการตามแนวทางของภาครัฐอย่างเคร่งครัด
2.โรงงานสั่งหยุดกิจกรรมการผลิตในพื้นทีที่พบผู้ติดเชื้อ พร้อมดำเนินการทำความสะอาดและฆ่าเชื้อทันที ในพื้นที่ดังกล่าวตามมาตรฐานของกรมควบคุมโรค
3.ตรวจหาเชื้อโควิด-19 (COVID- 19) ให้กับพนักงานทุกส่วนงาน (100%) ของโรงงานมหาชัย โดยได้ประสานงานกับกรมควบคุมโรค กระทรวงสาธารณสุขและส่วนราชการต่าง ๆ ที่เกี่ยวข้องของ จ.สมุทรสาคร อย่างใกล้ชิดเพื่อรับรายงานผลการตรวจยืนยันหากพบผู้ติดเชื้อ รวมถึงขอคำแนะนำและดำเนินการตามมาตรการต่าง ๆ ของภาครัฐอย่างเคร่งครัด นอกจากนี้บริษัทฯ ยังให้พนักงานบางส่วนรายงานตัวเพื่อตรวจซ้ำอีกครั้งหากมีข้อบ่งชี้ที่น่าสงสัย
4.ให้ทุกหน่วยงานของบริษัทฯ ดำเนินการตามมาตรฐานด้านสุขอนามัยขั้นสูงสุด เพื่อดูแลความปลอดภัยให้กับพนักงานและผลิตภัณฑ์

ด้าน บริษัท ไทยยูเนี่ยน กรุ๊ป จำกัด (มหาชน) เปิดเผยว่า เมื่อวันที่ 5 ม.ค.64 พนักงานไทยยูเนี่ยนจำนวน 23,630 คน หรือมากกว่า 85% ได้รับการตรวจหาเชื้อโควิด-19 แล้ว โดยพนักงานที่ปฏิบัติงานในจังหวัดสมุทรสาครมีทั้งสิ้น 27,552 คน ได้รับผลการตรวจยืนยันโดยวิธี PCR มีพนักงานที่ติดเชื้อ 69 คน หรือ 0.29% บริษัทฯ ได้ทำการแยกพนักงานกลุ่มดังกล่าวเพื่อกักตัวและส่งรักษากับทางภาครัฐต่อไปหากมีอาการใดๆ ทั้งนี้ การตรวจทั้งสิ้นจะแล้วเสร็จในช่วงสัปดาห์หน้า ย้ำว่าพนักงานทุกคนจะได้รับการตรวจหาเชื้อโควิด-19 เพื่อให้มั่นใจว่าจะได้รับการดูแลอย่างดี โดยไม่จำกัด อายุ เพศ หรือเชื้อชาติ เพื่อให้มั่นใจได้ว่าการผลิตของบริษัทฯ จะดำเนินอย่างต่อเนื่อง
ทั้งนี้ ไทยยูเนี่ยนได้ปฏิบัติตามระเบียบวิธีและแนวทางของกระทรวงสาธารณสุข โดยมีการกักตัวพนักงานกลุ่มเสี่ยงที่มีการติดต่อกับผู้ติดเชื้อ นอกจากนี้ หน่วยงานของรัฐยังมีการติดตามผู้ที่เข้าข่ายกลุ่มเสี่ยงต่อไป ไทยยูเนี่ยนจะยังคงติดตามสถานการณ์และประสานงานกับภาครัฐอย่างใกล้ชิด บริษัทฯ ได้มีมาตรการที่ชัดเจนในการดูแลผู้ที่ติดเชื้อเอาไว้แล้ว รวมไปถึงการดูแลพนักงานที่ได้รับผลกระทบในขณะที่กักตัวตามแนวทางของภาครัฐ มีการระบุผู้ใกล้ชิดผู้ที่ติดเชื้อและตรวจหาเชื้อโควิด-19 ให้ ตลอดจนการทำความสะอาดฆ่าเชื้อ บิ๊กคลีนนิ่งในบริเวณต่างๆ อีกประการหนึ่ง โรงงานของไทยยูเนี่ยนทุกโรงยังคงเปิดดำเนินการตามปกติ เนื่องจากจำนวนพนักงานที่ได้รับผลกระทบมีอัตราและจำนวนที่น้อยมาก